b"\n_START_ARTICLE_\nPeri\xc4\x8dnik\n_START_SECTION_\nOpis\n_START_PARAGRAPH_\nPeri\xc4\x8dnik sodi med najbolj znane slapove v Sloveniji. Govorimo lahko o dveh slapovih: 16 m visokem zgornjem Peri\xc4\x8dniku in 52 m visokem spodnjem Peri\xc4\x8dniku. Kadar govorimo o slapu Peri\xc4\x8dnik, imamo v mislih mogo\xc4\x8den izrazit curek vode spodnjega slapa, ki bu\xc4\x8di preko 52 m visoke stene. \xc4\x8ce se izpod slapa podamo na nasprotni breg Bistrice ter nekaj deset metrov navzgor po meli\xc5\xa1\xc4\x8du, lahko ob\xc4\x8dudujemo slikovito podobo obeh slapov. Kot dva mogo\xc4\x8dna stra\xc5\xbearja \xc4\x8duvata ledeni\xc5\xa1ko dolino Vrata.\n_START_SECTION_\nZnamenitost\n_START_PARAGRAPH_\nPeri\xc4\x8dnik je za\xc5\xa1\xc4\x8diten kot naravna dedi\xc5\xa1\xc4\x8dina, saj je bilo v preteklosti kar nekaj idej o izrabi mo\xc4\x8di njegove vode za pridobivanje elektri\xc4\x8dne energije. Slap je pri svojem \xc2\xbbrezanju\xc2\xab\xc2\xa0stene ve\xc4\x8dkrat spreminjal pot. Ob pozornem pogledu na njegov vrh lahko opazimo \xc5\xbelebove v steno. V tridesetih letih dvajsetega stoletja se je struga nad spodnjim Peri\xc4\x8dnikom zama\xc5\xa1ila in nekaj \xc4\x8dasa je Peri\xc4\x8dnik tekel kot dvopramenski slap. Danes se to zgodi le ob najve\xc4\x8djih nalivih..._NEWLINE_Peri\xc4\x8dnik je po ne\xc4\x8dem tudi svetovna znamenitost posebne vrste: le pod malokaterim slapom se lahko tudi sprehodimo, tako da gremo za slap.\n_START_SECTION_\nDostop\n_START_PARAGRAPH_\nDostop do spodnjega slapa je lahek, saj se lahko do njega pripeljemo kar z avtomobilom iz Mojstrane. V Mojstrani moramo biti pozorni na odcep ceste proti dolini Vrata in Alja\xc5\xbeevemu domu. Po  pribli\xc5\xbeno treh kilometrih vo\xc5\xbenje se pripeljemo do brunarice pod Peri\xc4\x8dnikom. Tu je tabla uprave Triglavskega narodnega parka s podatki o slapovih. Le nekaj korakov po stezici in \xc5\xbee smo pod veli\xc4\x8dastnim, 52 m visokim spodnjim Peri\xc4\x8dnikom. Okrog njega se lahko tudi sprehodimo, vendar je priporo\xc4\x8dena  nepremo\xc4\x8dljiva vetrovka (in \xc4\x8delada). Poleg slapa zlasti po de\xc5\xbeevju polzi po steni na milijone drobnih kapljic, skozi katere se moramo prebiti, da pridemo okoli slapa. \xc4\x8ce lahko do tu pride prakti\xc4\x8dno vsakdo, se moramo do zgornjega Peri\xc4\x8dnika malo bolj potruditi. Po desnem bregu potoka se dvigne kratka, vendar precej strma pot do drugega, 16 m visokega slapu. Zgornji slap je precej podoben spodnjemu, saj se lahko tudi tu 'sprehodimo' okoli njega. Tu velja opozoriti, da spust do vrha spodnjega slapu ni varen, saj lahko hitro omahnemo preko ve\xc4\x8d kot 50 m visoke stene. \xc4\x8ce se boste odlo\xc4\x8dili za izlet do Peri\xc4\x8dnika, je najlep\xc5\xa1a lepo urejena pe\xc5\xa1pot iz Mojstrane po desnem bregu potoka Bistrice."